陈瓘
庐山诗二首
庐山景何如，胜迹多已古。
水石相回旋，天地巧排布。
我本天涯人，未知有庐阜。
恨不早经过，西征一何暮。
香炉在何许，缥缈凌高空。
却入白莲沼，令人思远公。
高岩草堂在，吏隐居其中。
至今三尺童，犹能话白公。
可想不可见，山色空重重。
水流来何远，所过生苔藓。
自古垂飞帘，至今不能卷。
此外犹足观，足力已困竭。
僧居本静閒，群鸟争啭舌。
恰欲高枕眠，魂梦恐遭聒。
智能乘雨来，山路泥滑滑。
阴云犹未收，明朝又西发。